Man (23) vas vir 5 moorde in KZN | Netwerk24
Man (23) vas vir 5 moorde in KZN
Deur Werner Beukes 03 Februarie 2021 15:43
Die polisie in KwaZulu-Natal het 'n 23-jarige man in hegtenis geneem in verband met die moorde op vyf mense in KwaNdengezi naby Pinetown verlede jaar.
Brig. Jay Naicker, polisiewoordvoerder, het gesê die man is in die Tshelimnyama-omgewing aangekeer.
Een van die slagoffers se selfone is in sy besit gevind. "Die verdagte het Dinsdag sy eerste verskyning in die landdroshof in Pinetown op aanklagte van moord, poging tot moord en die besit van gesteelde eiendom gemaak.
Hy is in aanhouding tot 12 Februarie wanneer hy weer in die hof moet verskyn. Die ondersoekspan verwag dat nog mense in verband met die moorde in hegtenis geneem sal word," het Naicker gesê.
Drie aanvallers het vyf mense op 26 September verlede jaar omstreeks 21:00 in die Snethemba-omgewing in KwaNdengezi doodgeskiet. 'n Sesde persoon het oorleef.
Volgend Naicker was die slagoffers op pad in 'n voertuig toe hulle van die pad af getrek is. Die aanvallers het uit hul voertuig, 'n Volkswagen Polo, geklim en beveel dat die ses mense uit hul voertuig klim en op die grond gaan lê. Daarna is hulle elkeen in die kop geskiet. Die sesde persoon is in die hospitaal opgeneem.
Bheki Cele, minister van polisie, het KwaNdgengezi-omgewing verlede jaar kort ná die moorde besoek. Cele het toe gesê die polisie sal onverpoos werk om die motief vir die moorde vas te stel. Hy het die moorde as "ernstig" en "bisar" beskryf.